Dintwa di tlo fela ge go tla be go se sa na batho bao ba nyakago go lwa. Ka baka leo, Mmušo wa Modimo goba pušo ya kgonthe yeo e bušago e le legodimong, kgauswinyane e tla fediša dibetša ka moka mo lefaseng le go ruta batho go phela ka khutšo. Beibele e re kgonthišetša gore Modimo o tla “lokiša ditaba le ditšhaba tše matla tša kgole. Ba tla rula ditšhoša tša bona ba di dira megoma gomme marumo a bona ba a dira disekela. Setšhaba se ka se emišetše se sengwe tšhoša, e bile di ka se sa hlwa di ithuta ntwa.”—Mika 4:3. 5 Go thwe’ng ka wena? Mohlomongwe ke kgale o tseba therešo. Ge e ba go le bjalo, ipeele pakane ya go naganišiša ka mabaka a seo o se dumelago. Seo se tla go thuša go matlafatša tumelo ya gago le go phema go dira diphetho tše di fošagetšego ka baka la kgateletšo ya dithaka, tsela ya lefase ya go nagana goba maikwelo a gago.